**ΚΙΝΗΤΟ ΤΗΛΕΦΩΝΟ Α’ ΛΥΚΕΙΟΥ**

**Θετικά στοιχεία:**

-Δίνει τη δυνατότητα στο χρήστη να επικοινωνεί άμεσα με συγγενείς και φίλους ακόμα και στην πιο απομακρυσμένη περιοχή του κόσμου καταργώντας τις γεωγραφικές αποστάσεις.

-Είναι πολύ χρήσιμο σε περιπτώσεις έκτακτης ανάγκης π.χ. ατύχημα, κίνδυνος ζωής, έκτακτες περιπτώσεις.

-Παρέχει αίσθημα ασφάλειας και σιγουριάς όταν τα παιδιά βρίσκονται μακριά από τους γονείς.

-Όλος ο κόσμος χάρη στο κινητό τηλέφωνο αποκτά δίαυλο επικοινωνίας και καλλιεργείται η αίσθηση της παγκοσμιότητας.

-Στα σύγχρονα κινητά βλέπεις ζωντανά τον συνομιλητή σου, και είναι σα να βρίσκεσαι απέναντι του. Έτσι αναθερμαίνονται οι διαπροσωπικές σχέσεις.

-Η σύνδεση με ιντερνέτ προσφέρει και άλλες δυνατότητες όπως αυτές της ψυχαγωγίας, της πληροφόρησης, της ενημέρωσης.

-Καλλιεργείται στους μαθητές και γενικά στους νέους μέσω της χρήσης γραπτών μηνυμάτων ο γραπτός λόγος.

-Ως χρήσιμο πολυεργαλείο αποθανατίζει τις πιο ευχάριστες και συγκινητικές στιγμές της ζωής μας, αφού διαθέτει φωτογραφικό φακό, βίντεο, μαγνητόφωνο.

-Συγχρόνως αποτελεί αξιόπιστο μέσο της δικαστικής και αστυνομικής έρευνας καθώς βοηθά στην εξιχνίαση εγκλημάτων και άλλων αξιόποινων πράξεων.

-Συμβάλλει στην ανάπτυξη των επαγγελματικών δραστηριοτήτων, και είναι τάχιστος τρόπος επικοινωνίας μεταξύ συνεργατών, εμπόρων, πελατών, επιχειρηματιών. Έτσι εξασφαλίζει και τη δημιουργία ελεύθερου χρόνου.

-Έχει εφαρμογές που διευκολύνουν στην καθημερινότητα μας, όπως ώρα, ημερομηνία, εορτολόγιο, αριθμητικές πράξεις, υπενθυμίσεις, ξυπνητήρι κ.α.

**Αρνητικά στοιχεία:**

-Υπονομεύει την γνήσια διαπροσωπική επαφή και οι ανθρώπινες σχέσεις γίνονται επιφανειακές, τυπικές, απρόσωπες, ψυχρές.

-Κυρίως οι νέοι αποξενώνονται από το οικογενειακό τους περιβάλλον λόγω της συχνής χρήσης του κινητού, αλλά και οι γονείς συχνά γίνονται υπερπροστατευτικοί καλώντας κάθε τόσο τα παιδιά τους. Έτσι διευρύνεται το χάσμα των γενεών.

-Η επικοινωνία μέσω μηνυμάτων συχνά κάνει τον άνθρωπο άτολμο, χωρίς θάρρος, οδηγώντας τον στην αποφυγή άμεσης αντιμετώπισης των γεγονότων.

-Η υπερβολική χρήση του, λόγω της εκπομπής ηλεκτρομαγνητικής ακτινοβολίας μπο

ρεί να προκαλέσει εγκεφαλικές βλάβες, και μυϊκές κακώσεις.

-Κυρίως στους νέους το κινητό συχνά γίνεται όργανο ανταγωνισμού, σύμβολο δύναμης, μόδας και υπερκαταναλωτισμού. Κυριεύονται από άγχος στην προσπάθεια τους να το αποκτήσουν, ενώ δεν είναι λίγες οι φορές που η αγάπη των παιδιών προς τους γονείς εξαρτάται από την αγορά ενός ακριβού και υπερσύγχρονου κινητού τηλεφώνου.

-Η διαφημιστική προβολή των κινητών τηλεφώνων ελλοχεύει πολλούς κινδύνους όπως αυτού του εθισμού, και των αλόγιστων οικονομικών δαπανών για την αλλαγή, συντήρηση, και χρήση τους.

-Στους δημόσιους χώρους ως ‘’τελάλης’’, συχνά γίνεται ενοχλητικό αποκαλύπτοντας προσωπικά ζητήματα σε ακούσιους ακροατές ενώ στο σχολείο η χρήση του από τους μαθητές και τους καθηγητές, παρακωλύει την εκπαιδευτική διαδικασία.

-Στους εφήβους πάλι, επιδρά αρνητικά γιατί τυποποιεί τον λόγο τον κάνει συνθηματικό, συρρικνώνει τον λεξιλογικό πλούτο, αλλοιώνει τη γλώσσα, και την κάνει υβριδική.

-Η υπέρμετρη χρήση του, τον δεσμεύει ψυχικά, τον κάνει να σκέπτεται μηχανικά, τον μαζοποιεί, τον αλλοτριώνει, αφού χάνεται η σύνδεση σκέψης και ομιλίας.